Úradný vestník L 286 , 30/10/2001 S. 0002 - 0003



Spoločná pozícia Rady z 29. októbra 2001 o boji proti nezákonnému obchodovaniu s diamantmi ako prostriedku predchádzania a riešenia konfliktov (2001/758/SZBP) RADA EURÓPSKEJ ÚNIE, so zreteľom na Zmluvu o Európskej únii, najmä na jej článok 15, keďže: (1) Diamanty sú zdrojom niektorých najkrvavejších konfliktov v Afrike. Preto je jednoznačne potrebné prijať opatrenia na podporu predchádzania a riešenia konfliktov. (2) V dňoch 11. a 12. mája 2000 sa v Kimberley (Južná Afrika) začal proces s eponymickým názvom, ktorý spája najvýznamnejšie krajiny zaoberajúce sa vývozom, spracovaním a dovozom diamantov s predstaviteľmi diamantového priemyslu a občianskej spoločnosti s cieľom diskutovať a predložiť opatrenia na odstránenie trhu s diamantmi, ktoré sú príčinou konfliktov. (3) V postupných fázach procesu v Kimberley sa jeho cieľ stabilizoval, a to na vytvorení medzinárodného systému osvedčení pre neopracované diamanty, založenom na vnútroštátnych systémoch osvedčení a na dohodnutých minimálnych normách na medzinárodnej úrovni. (4) Dňa 29. októbra 2001 Rada splnomocnila Komisiu, aby rokovala o medzinárodnom systéme osvedčení v kontexte záväznej medzinárodnej dohody. (5) Dňa 1. decembra 2000 Valné zhromaždenie Organizácie Spojených národov schválilo rezolúciu 55/56/2000 o prelomení spojenia medzi nezákonnými obchodmi s neopracovanými diamantmi a ozbrojenými konfliktmi ako prostriedku predchádzania a riešenia konfliktov. Neopracované diamanty a ich úloha v konfliktoch sú na programe 56. zasadnutia Valného zhromaždenia. (6) Bezpečnostná rada Organizácie Spojených národov schválila tiež rezolúcie 1173(1998), 1295(2000), 1306(2000) a 1304(2000), v ktorých prijala obmedzujúce opatrenia voči povstaleckým hnutiam v Sierra Leone a Angole a proti vláde v Libérii. V súlade s týmito rezolúciami prijala obmedzujúce opatrenia aj Rada. (7) V júni 2001 v Göteborgu prijala Európska rada program na predchádzanie násilným konfliktom, v ktorom sa konkrétne uvádza, že boj proti nezákonnému obchodu s diamantmi je jedným z faktorov predchádzania konfliktom. (8) Dňa 14. mája 2001 prijala Európska únia spoločnú pozíciu 2001/374/SZBP o predchádzaní, vedení a riešení konfliktov v Afrike [1], ktorá osobitne uvádza, že Únia spolupracuje pri podpore všeobecného rešpektu voči embargám týkajúcim sa nezákonného využívania tovarov vysokej hodnoty a obchodovania s nimi, PRIJALA TÚTO SPOLOČNÚ POZÍCIU: Článok 1 Európska únia a jej členské štáty podporujú a prispievajú k úsiliu medzinárodného spoločenstva prelomiť spojenie medzi diamantmi, ktoré sú príčinou konfliktov a financovaním ozbrojených konfliktov. Článok 2 Európska únia berie na vedomie, že spoločenstvo povedie rokovania s cieľom vytvorenia medzinárodného systému osvedčení v kontexte záväznej medzinárodnej dohody. Článok 3 V snahe podporovať cieľ uvedený v článku členské štáty: - diskutujú o probléme diamantov, ktoré sú príčinou konfliktov, v rámci svojich bilaterálnych a multilaterálnych vzťahov, - najmä v rámci OSN a na podobných fórach konzultujú o najúčinnejších prostriedkoch boja proti diamantom, ktoré sú príčinou konfliktov, - vyzývajú krajiny, ktorých sa to najviac týka, aby podporili a pripojili sa k multilaterálnej dohode pripravenej v rámci procesu v Kimberley. Článok 4 Táto spoločná pozícia nadobudne účinnosť dňom jej prijatia. Článok 5 Táto spoločná pozícia sa uverejní v úradnom vestníku. V Luxemburgu 29. októbra 2001 Za Radu predseda L. Michel [1] Ú. v. ES L 132, 15.5.2001, s. 3. --------------------------------------------------